La Generalitat ha anunciat que invertirà 4,5 milions d'euros de programes del fons europeu per a millorar la mobilitat en 70 municipis de la Comunitat Valenciana. Les actuacions, que es finançaran gràcies a diners del Fons Europeu de Desenvolupament Regional (FEDER) que distribueix la Unió Europea, són la construcció, el condicionament o millora de l'espai públic per a ús ciclista, i les obres complementàries d'urbanització. Amb una inversió de 2,5 milions d'euros, es construiran carrils bici, voreres bici, ciclocarrers, pistes bici i sendes que puguen tindre un ús compartit per a bicicletes i vianants en 14 localitats de Castelló, València i Alacant.













A més, el Consell destinarà 1,13 milions d'euros dels FEDER a subvencionar la redacció i l'aprovació de Plans de Mobilitat Urbana Sostenible (PMUS) de 57 poblacions: 10 de la província de Castelló, 30 de la de València i 17 de la província d'Alacant. Es denomina PMUS al conjunt d'actuacions que tenen com a objectiu la implantació de formes de desplaçament sostenible, com ara caminar, la bicicleta i el transport públic dins de la ciutat, per a millorar així la qualitat de vida de la ciutadania.



La Generalitat també ha resolt prestar una ajuda econòmica de 900.000 euros dels fons europeus per a la compra d'autobusos de baixes emissions, elèctrics o híbrids per a Xàtiva, Ontinyent i València.



Aquesta línea d'ajudes l'ha anunciada el president de la Generalitat, Ximo Puig, després de reunir-se amb el conseller d'Hisenda i Model Econòmic, Vicent Soler, i els responsables de l'Autoritat de Transport Metropolità de València per a tractar la negativa del Ministeri d'Hisenda a finançar el transport metropolità de València en els pressupostos generals de l'Estat d'enguany.



"Aquestes ajudes dels fons FEDER que destinem a fomentar la mobilitat sostenible en diverses poblacions valencianes se sumen als 14 milions d'euros amb què el Consell sí que subvenciona l'Autoritat de Transport Metropolità de València", ha afirmat Puig.